Rusia va răspunde "adecvat", după ce Moldova a declarat persona non grata un diplomat rus
Rusia va răspunde "adecvat" la decizia Republicii Moldova de a declara persona non grata un angajat al ambasadei ruse din cauza desfășurării alegerilor prezidențiale rusești în Transnistria, a declarat pentru agenția TASS Ministerul rus de Externe.
"Rusia va da un răspuns adecvat", a declarat Ministerul de Externe.
Marți, ambasadorul Rusiei, Oleg Vasnețov, a fost convocat la Ministerul de Externe al Republicii Moldova.
"A fost exprimat un protest în legătură cu organizarea alegerilor prezidențiale rusești în regiunea transnistreană a Republicii Moldova, contrar poziției autorităților moldovenești", a declarat Ministerul moldovean de Externe.
"Ambasadorului Federației Ruse i-a fost înmânată nota prin care un colaborator al Ambasadei a fost declarat persoană indezirabilă (non grata) pe teritoriul Republicii Moldova și urmează să părăsească țara", potrivit sursei citate.
În acest an, Republica Moldova a interzis organizarea de alegeri în afara ambasadei Rusiei.
Federația Rusă a organizat alegerile în regiunea transnistreană pe 17 martie, fără acordul Chișinăului. Autoritățile constituționale din Moldova, SUA, România și Marea Britanie au criticat Rusia, acuzând-o că încalcă, astfel, integritatea teritorială și suveranitatea țării noastre.
În cadrul scrutinului, potrivit presei locale, au participat peste 46 de mii de oameni. Aproape 45 de mii din ei, adică 97%, au votat pentru Vladimir Putin. Rezultatele alegerilor din 17 martie indică cea mai mică prezență la vot la prezidențiale organizate de Rusia în stânga Nistrului, din ultimii 18 ani.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank